Z á p i s n i c a  č. 5/2012
zo zasadnutia Rady školy pri Materskej škole v Prešove na Budovateľskej ulici č. 8

Termín konania: 21. januára 2013 od  16.00 h. do 17.00 h.
Miesto konania zasadnutia: Materská škola Budovateľská 8, Prešov
Prítomní: viď. prezenčnú listinu, ktorá tvorí prílohu tejto zápisnice

Program:       1. Otvorenie
2. Rozpočet školy na rok 2013   
3. Kritéria - zápis detí do MŠ pre šk.r.2013/2014
4. Iné
5. Záver

K bodu č. 1
Predsedníčka Rady školy (ďalej len „RŠ“) p. Saksunová a riaditeľka MŠ p. Miklášová privítali prítomných na zasadnutí RŠ. Nakoľko na zasadnutí boli prítomní siedmi členovia RŠ z deviatich t.j. nadpolovičná väčšina všetkých jej členov, bola RŠ uznaná za uznášania schopnú. Pani riaditeľka vysvetlila dôvody neprítomnosti p. Ing. arch. Viktora Tkačíka a p. PaedDr. Jany Hudákovej, PhD. a ich neúčasť na zasadnutí Rady školy bola ospravedlnená. Termín tohto zasadnutia bol oznámený členom Rady školy e-mailom zo dňa 16.01.2013, ktorým boli všetci členovia RŠ zároveň pozvaní na jej zasadnutie dňa 21.01.2013. Súčasťou pozvánky bol aj program tohto zasadnutia.

K bodu č. 2  
Pani riaditeľka informovala prítomných o výške schváleného rozpočtu pre Materskú školu za rok 2009 (231.857,- Eur), rok 2010 (203.607,-Eur) rok 2011 (223.638,- Eur) a rok 2012 (214.315,- Eur) a s poľutovaním konštatovala, že aj napriek neustále sa zvyšujúcej prevádzkovej a platovej náročnosti v Materskej škole má jej rozpočet klesajúcu tendenciu. Následne p. Mgr. Kravčáková predložila pani riaditeľke návrh rozpočtu zo strany zriaďovateľa – Mesto Prešov na rok 2013 pre MŠ Budovateľská, ktorého výška bola stanovená na sumu 198.667,- Eur. Pani riaditeľka v závere uviedla, že táto suma hraničí s minimálnymi požiadavkami na celkovú prevádzku školy a bude požadovať navýšenie uvedeného návrhu rozpočtu na rok 2013. Zároveň upozornila, že rozpočet školy neobsahuje kapitálové výdavky, t.j. nebude možné riešiť vo vlastnej réžii školy  havarijný stav fasády, vnútorné chodníky a pod. Ako ďalej spomenula, pri zachovaní schváleného rozpočtu školy 2013 pravdepodobne bude nutné prehodnotiť organizačnú štruktúru školy (pg. a neped. zamestnanci školy)  a aj napriek úspornému režimu , hľadať ďalšie možnosti šetrenia. 

K bodu č. 3 
V ďalšom bode pani riaditeľka oboznámila členov RŠ s kritériami pre prijatie dieťaťa do MŠ Budovateľská na šk. rok 2013/2014, ktorých východiskami sú zákon NR SR č. 245/5008 Z.z. o výchove a vzdelávaní (školský zákon), vyhláška Ministerstva školstva SR č. 306/2008 o materskej škole, v znení neskorších zmien a dodatkov, Metodický pokyn k zápisu detí a vedeniu registra v materských školách vydaných zriaďovateľom MŠ a Závery Pedagogickej rady. 
Pri vyššom počte prihlásených detí, ako je možné prijať, sa na základe kritérií pre prijatie dieťaťa do MŠ Budovateľská na šk. rok 2013/2014 prednostne prijímajú:
a)	deti s odloženou povinnou školskou dochádzkou, ktoré do 15.marca prísl. kalendárneho roku odovzdajú písomné rozhodnutie riaditeľa ZŠ, v ktorej bolo dieťa na zápise, o odklade školskej dochádzky dieťaťa
b)	deti, ktoré do 31. augusta prísl. kalendárneho roku dovŕšia piaty rok veku a do určeného termínu (spravidla do 15. marca) prísl. kalendárneho roka podajú žiadosť do MŠ
c)	deti, ktoré sú v starostlivosti osamelého zákonného zástupcu
d)	deti, ktoré majú v tunajšej MŠ súrodenca, alebo MŠ ich súrodenec navštevoval
e)	deti, ktorých trvalé bydlisko je Prešov.
Ak pri prijímaní počas školského roka viac detí súčasne spĺňa uvedené podmienky rozhoduje, v ktorej vekovej skupine je voľné miesto. Ak riaditeľka MŠ do 15. apríla prípadne do 30 dní odo dňa podania žiadosti vydá rozhodnutie o neprijatí dieťaťa do MŠ, žiadosť o prijatie naďalej eviduje, až kým zákonný zástupca neoznámi, že o umiestnenie do MŠ už nemá záujem.
 Pani riaditeľka zároveň poukázala na to, že deti ktoré žiadajú o prijatie do MŠ Budovateľská majú spĺňať aj požiadavky stanovené zo strany MŠ, s ktorými musia byť rodičia vopred uzrozumení a to:
a)	základné hygienické návyky (vedieť sa pýtať na potrebu, vedieť sa obslúžiť pri použití WC, umývať si ruky s vyhrnutými rukávmi a pod.)
b)	základné sebaobslužné návyky (vedieť spolupracovať pri obliekaní, prezliekaní a prezúvaní s dospelým a samostatne sa čo najviac angažovať)
c)	základné stravovacie návyky (vedieť samostatne jesť lyžicou a piť z pohára)
d)	základné schopnosti komunikácie s dospelou osobou

K bodu č. 4
Pani riaditeľka oboznámila členov RŠ aj s úspešnou realizáciou zateplenia dvoch bočných stien budovy MŠ, na ktoré boli pridelené finančné prostriedky od zriaďovateľa v minulom roku. Zároveň uviedla, že pre prichádzajúce mrazy a nepriaznivé počasie nebolo možné dokončiť fasádu na bočných stenách budovy, ktorá by sa mala zrealizovať na základe prísľubu od zriaďovateľa v tomto roku. 

K bodu č. 5
Predsedníčka RŠ poďakovala pani riaditeľke a členom RŠ za konštruktívny prístup k rokovaniu. Zároveň skonštatovala, že najbližšie zasadnutie RŠ sa uskutoční podľa potreby a jednotliví členovia RŠ naň budú pozvaní e-mailovou poštou. Zasadnutie Rady školy ukončila jej predsedníčka návrhom uznesenia, ktoré členovia RŠ jednohlasne schválili v nasledujúcom znení.
UZNESENIE č. 1
zo zasadnutia Rady školy pri MŠ v Prešove, ul. Budovateľská 8, zo dňa 21. 01. 2013.

Rada školy pri Materskej škole v Prešove na Budovateľskej ulici č. 8 schvaľuje nasledujúce kritéria pre prijatie dieťaťa do MŠ: 
Pri vyššom počte prihlásených detí, ako je možné prijať, sa prednostne prijímajú:
a)	deti s odloženou povinnou školskou dochádzkou, ktoré do 15. marca prísl. kalendárneho roku odovzdajú písomné rozhodnutie riaditeľa ZŠ, v ktorej bolo dieťa na zápise, o odklade školskej dochádzky dieťaťa
b)	deti, ktoré do 31. augusta prísl. kalendárneho roku dovŕšia piaty rok veku a do určeného termínu (spravidla do 15. marca) prísl. kalendárneho roka podajú žiadosť do MŠ
c)	deti, ktoré sú v starostlivosti osamelého zákonného zástupcu
d)	deti, ktoré majú v tunajšej MŠ súrodenca, alebo MŠ ich súrodenec navštevoval
e)	deti, ktorých trvalé bydlisko je Prešov.

V Prešove 21. januára 2013                              
           Zapísal: JUDr. Lenka Saksunová
                   Predsedníčka RŠ

Kontroloval: